Bwatatu, January 17
Kunyina naba omwe akati kabo iwakali kukonzya kwaambaula mwaambo waci Juda.—Neh. 13:24.
Kwaalilwa kumvwisya Jwi lya Leza mumwaambo waambaulwa kucisi cimbi kulakonzya kuba penzi ilikonzya kutunyonganya kumuuya. Mumwaanda wamyaka wasanu B.C.E., Nehemiya wakalibilika naakazyiba kuti bana bamwi akati kaba Juda ibakapiluka kuzwa ku Babuloni tiibakali kucikonzya kwaambaula mwaambo wa Chihebrayo. Mubwini bana aaba bakali kusweekelwa coolwe cakuba babelesi ba Leza akaambo kakuti tiibakali kumvwisya ncolyakali kwaamba Jwi lya Leza. (Neh. 8:2, 8) Bazyali Banakristo bamwi ibabelekela kuzisi zimbi bajana kuti bana babo balaleka kuba aluyandisisyo lwakwiiya kasimpe. Ino nkaambo nzi? Ciindi notubala mumwaambo wakucisi cimbi, makani ngotubala taakonzyi kutusika amoyo mbuli mbwaakonzya kutusika amoyo makani aalembedwe mumwaambo wesu. Kuyungizya waawo, ikwaalilwa kubandika kabotu mumwaambo umbi kulakonzya kutunyonganya mumizeezo alimwi akumuuya. Aboobo nokuba kuti tweelede kuzumanana kuyandisisya kubelekela Jehova kucisi cimbi, cilayandika kapati akuzumanana kuba basungu kumuuya.—Mt. 4:4. w16.10 2:4-6
Bwane, January 18
Lusyomo . . . mbumboni busalede bwazintu zini-zini zitanabonwa.
Lusyomo lwa Bunakristo mbube buyandika kapati. Tabali boonse balujisi pe. (2Tes. 3:2) Nokuba boobo, Jehova ‘wamupa lusyomo umwi aumwi’ wababelesi bakwe boonse. (Rom. 12:3; Gal. 5:22) Boonse ibalujisi beelede kulumba kapati. Jesu Kristo wakaamba kuti Bausyi bakujulu mbabakwela bantu kulimbabo kwiinda mu Mwanaabo. (Joh. 6:44, 65) Kuba alusyomo muli Jesu, kupa kuti cikonzyeke kumuntu kulekelelwa zibi zyakwe. Mpoonya eeco, cipa kuti coolwe cijaluke cakuba acilongwe citamani a Jehova. (Rom. 6:23) Ino twakacita nzi kutegwa tupegwe coolwe eeci citaliboteli? Mbotuli basizibi, cintu cilikke icitweelede ndufwu. (Int. 103:10) Pele Jehova wakabona bubotu mulindiswe. Akaambo kaluse lwakwe, wakajalula moyo wesu kutegwa tumvwe makani mabotu. Aboobo twakatalika kusyoma muli Jesu katujisi bulangizi bwakuba abuumi butamani kumbele.—1Joh. 4:9, 10. w16.10 4:1, 2
Bwasanu, January 19
[Paulo] wakabayumya-yumya basikwiiya bakali mumo amajwi manji.—Mil. 20:2.
Mumagwalo aakwe, Paulo wakabalumbaizya kapati Banakristonyina. Wakeenda abamwi akati kabo mumulimo wakwe kwamyaka minji alimwi tacidoonekwi kuti wakalituzyi tumpenda twabo, pele wakali kwaamba buyo zibotu kujatikizya mbabo. Mucikozyanyo, Paulo wakaamba kujatikizya Timoteyo kuti “mwanaangu uuyandwa alimwi uusyomeka mu Mwami,” walo iwakali kukonzya kugwasya Banakristo bamwi kuzwa aansi aamoyo. (1Kor. 4:17; Flp. 2:19, 20) Mwaapostolo wakalumbaizya Tito kumbungano yaku Korinto kuti “mweenzuma alimwi ngusimilimoma uubelekela ndinywe.” (2Kor. 8:23) Eelo kaka Timoteyo alimwi a Tito bakakulwaizyigwa kapati kumvwa mbwaakali kubabona Paulo! Paulo alimwi a Barnaba bakabikka buumi bwabo muntenda kwiinda mukupiluka kumasena ooko nkobakapenzyegwa kapati. Mucikozyanyo, nokuba kuti bakakazyigwa kapati nobakali ku Lustro, bakapiluka ookuya kutegwa bakakulwaizye basikwiiya bapya kuti bazumanane mulusyomo. (Mil. 14:19-22) Ku Efeso, Paulo naakamana kulwanwa ankamu yabantu ibakakalede kapati, wakakulwaizya basikwiiya ookuya.—Mil. 20:1. w16.11 1:10, 11
swh_Latn bem_Latn bem_Latn ssw_Latn uzn_Latn bem_Latn nya_Latn kam_Latn bem_Latn